PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                 Bucureşti,   30.01.2006
                 Nr.  P.l.x- 635


RAPORT

asupra propunerii legislative pentru modificarea şi completarea

 Legii nr. 590/2003 privind tratatele
În conformitate cu prevederile Regulamentului Camerei Deputaţilor,  Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr. 590/2003 privind tratatele, trimisă cu adresa nr. P.l.x- 635, din 12 decembrie 2005, înregistrată sub nr. 31/1087 din 13 decembrie 2005.

Potrivit prevederilor art. 75 din Constituţie şi ale art. 92  alin (9) pct.2. din Regulamentul Camerei Deputaţilor, Camera Deputaţilor este Cameră decizională. 

Consiliul Legislativ a avizat favorabil propunerea legislativă, cu observaţii şi propuneri, conform avizului nr. 654/ 06.06.2005.

Guvernul, în punctul său de vedere, transmis sub nr. 2208/20.09.2005, a precizat că nu susţine adoptarea acestei propuneri legislative.
Senatul, în calitate de primă Cameră sesizată, a respins propunerea legislativă în şedinţa sa din 5 decembrie 2005.

Comisia pentru politică externă, prin avizul cu nr. PLx 635 din 22 decembrie 2005, a hotărât respingerea propunerii legislative.

Propunerea legislativă are ca obiect de reglementare completarea cu un nou alineat a art. 23 din Legea nr. 590/2003 privind tratatele, conform căruia Guvernul va avea obligaţia de a depune la Parlament proiectul legii de ratificare, aderare sau acceptare a tratatelor, acordurilor sau convenţiilor în termen de 10 zile de la data semnării acestora. 
În raport de obiectul şi conţinutul său ce vizează modificarea unei legi organice, propunerea legislativă face parte din categoria legilor organice. 

În conformitate cu prevederile art. 61 din Regulamentul Camerei Deputaţilor republicat, membrii comisiei  au examinat propunerea legislativă în şedinţa din 30 ianuarie 2006.

La lucrări au fost prezenţi majoritatea membrilor comisiei.

Analizând iniţiativa legislativă, membrii comisiei au apreciat că aceasta nu poate fi acceptată întrucât stabilirea termenului de 10 zile lucrătoare de la semnare în care să se facă depunerea tratatelor este un termen nerealist, Constituţia Româniai revizuită stabilind la art. 91 alin. (1) că tratatele încheiate de Preşedinte în numele României sunt supuse spre ratificare Parlamentului „într-un termen rezonabil”. Prin urmare, termenul de 10 zile este în contradicţie cu reglementarea constituţională menţionată.
În urma dezbaterii, membrii comisiei au hotărât, cu unanimitate de voturi, respingerea propunerii legislative pentru modificarea şi completarea Legii nr. 590/2003 privind tratatele.

